དང་པོ་ནི་བཤད་རྒྱུན་འདིའི་བརྗོད་དོན་མཐར་ཐུག་ནི་ནས་ཀྱི་ས་བོན་ཇི་ལྟར་རྙེད་ཚུལ་དེ་ཡིན་མོད།དེས་རྙོག་འཛིང་ལྡན་པའི་གཏམ་རྒྱུད་ཀྱི་དཀྱོགས་རིམ་ཞིག་བཟོས་ཡོད་དེ།ངག་ཁྲོས་ཀླུ་རྒྱལ་གྱི་ས་ནས་ནས་ཀྱི་ས་བོན་བསླངས་ཀྱང་།ཀླུ་རྒྱལ་གྱིས་ཁོ་རང་ཁྱི་ལ་བརྫུས་ཤིང་།ཁོ་ལ་མིས་བརྩེ་དུང་ཐོབ་པས་སླར་ཡང་མི་རུ་གྱུར་ཚུལ་དེ་བསྟན་ཡོད་པ་རེད།གཉིས་པ་ནི་གཏམ་རྒྱུད་དེའི་མགོ་འཇུག་ལྡོག་ཏེ་གཞིགས་ན།ཁྱི་ལ་མི་ལུས་ཐོབ་ཚུལ་ཞིག་ཡིན་པས་དེ་ནི་ཁྱིས་མི་ལ་ལྷག་བསམ་དག་པའི་དགེ་བའམ་ཕན་པ་བསྐྲུན་པའི་སྟབས་ཡིན།གསུམ་པ་ཞིབ་ཏུ་བརྟགས་ན་ངག་ཁྲོས་ཀླུའི་གནང་བ་མ་ཐོབ་པར་བརྐུས་པའམ་རྒྱུ་རྐྱེན་གང་ཞིག་གིས་ཀླུའི་བཀའ་ཁྲིམས་ཕོག་པ་ལ།ཁྱི་ལུས་ཀྱི་ཁྲིམས་ཆད་འཁུར་དགོས་སོང་བས།དེ་ནི་ལྷ་སྒྲུང་གི་ངོས་ནས་བཤད་ན་རྒྱུ་མཚན་མེད་པའི་གློ་བུར་གྱི་སྣང་ཚུལ་ཞིག་ཡིན་མོད།འཕེལ་འགྱུར་རིག་པའི་ཐབས་ཚུལ་སྤྱད་ན།ལྷ་སྒྲུང་དེ་ཆགས་པའི་རྒྱུ་རྐྱེན་གྱི་ཐོག་མའི་ས་བོན་ཡིན་མིན་དོགས་སློང་བྱེད་ཆོག་པ་རེད།བཞི་བ་ནི་ཁྱིས་མི་ལ་ནས་ཀྱི་ས་བོན་བྱིན་པས་མི་དང་ཁྱི་གཉིས་བར་ན་བརྩེ་དུང་ཟབ་མོ་ཞིག་ཡོད་པར་མ་ཟད།དེས་ཁྱི་ཉིད་ཀྱི་གོ་ས་མཐོ་སར་བཞག་ནས་དད་ལྡན་ཅན་གྱིས་ཁྱི་ལ་དད་མོས་བྱེད་པའི་ཆ་རྐྱེན་བསྐྲུན་ཡོད་པར་མ་ཟད།ཁྱིའང་མ་གཞི་མི་ཡིན་ཞིང་རེ་ཞིག་ཀླུའི་བཀའ་ཆད་ཀྱི་དབང་གིས་ཁྱི་ལ་བསྒྱུར་པས།ཁྱིས་རང་གི་སྒྲིབ་པ་དེ་སྦྱངས་ཕྱིར་མི་ལ་དགེ་བ་སྒྲུབ་ཚུལ་ཡིན།ལྔ་བ་ནི་རིག་པས་དེད་ན།ནས་ཀྱི་ས་བོན་ས་འོག་ནས་རྙེད་དགོས་ལ།ཀླུ་གནས་སའང་ས་འོག་ཡིན་པ་བསྟན་པས།ས་བོན་གྱི་འབྱུང་གནས་གཙོ་བོ་དེས་བརྒྱུད་རིམ་དངོས་ཀྱི་ས་བོན་བཟུང་ཡོད་པ་རེད།རྙོག་འཛིང་ལྡན་པའི་གཏམ་རྒྱུད་ཀྱི་བྱུང་རིམ་འདི་ལ་ང་ཚོས་བརྟག་ཐབས་རྣལ་ཐོག་ཏུ་ཁེལ་བ་ཞིག་གིས་ཞིབ་འཇུག་དོན་དངོས་ལྟར་སྦྱར་ན།གདོད་མའི་མི་རྣམས་ཀྱིས་ཐོག་མར་རྔོན་ལས་བྱས་ཏེ་རང་གི་འཚོ་གནས་སྲུང་བཞིན་ཡོད།རྔོན་པའི་རམ་འདེགས་ལ་ཤ་ཁྱི་ཁྲིད་ནས་འགྲོ་བཞིན་ཡོད་པས།ཁྱི་ཡར་མར་དུ་ཁྲིད་པ་དང་ཁྱིས་རི་དྭགས་སོགས་བདས་པར་བརྟེན་ནས།ནས་སོགས་འབྲུ་རིགས་ཀྱི་ས་བོན་ཁྱིའི་སྤུ་སྟེང་ལ་འབྱར་ཞིང་ཕྱིས་སུ་ཁྱི་འདོག་ས་དང་ཉལ་ས་གཙོ་བོར་ནས་སོགས་ཀྱི་འབྲུ་རིགས་སྐྱེ་བཞིན་ཡོད་པ་དེས་མི་ལ་ནས་སོགས་འབྲུ་རིགས་འདེབས་པའི་བློ་སྒོ་ཕྱེས་པ་ནི།ནས་ཀྱི་ས་བོན་རྙེད་ཚུལ་གྱི་ཁུངས་དངོས་ཡིན་པས།ལྷ་སྒྲུང་འདིས་ཀྱང་གཞི་རྐང་གི་ཐོག་མའི་ས་བོན་དེ་ལ་བྱས་ཡོད་སྟབས།ཅི་ནས་ཀྱང་ངག་ཁྲོའི་སྐོར་གྱི་གཏམ་རྒྱུད་དེ་ཁྱི་ལ་གཏུག་དགོས་པའི་རྒྱུ་མཚན་མཐར་ཐུག་དེ་རེད།ཡིན་ནའང་།ཁོ་ཚོས་ས་བོན་དེ་ལྟར་རྙེད་པ་ཡིན་མོད་ས་བོན་གྱི་རྒྱུ་ཡང་གང་ནས་བྱུང་བའི་ཁུངས་འཚོལ་བར་དཔྱད་པ་ལ།ཐོག་མར་ནས་ས་འོག་ནས་བྱུང་བའི་ཁུངས་བསྟན་ནའང་།དུས་རབས་ཀྱི་འགྱུར་ལྡོག་ལྟར་སྐབས་སོ་སོའི་རིག་གནས་སྣང་ཚུལ་གྱི་བསམ་པའི་ཕྱོགས་སུ་མི་ལྷུང་ཐབས་མེད་ཀྱི་གནས་སུ་འཁྱར་ཏེ།རིམ་གྱིས་ལྷ་ཀླུ་གཉན་གསུམ་གྱི་མཆོད་སྲོལ་དར་བའི་དུས་རིམ་ཁྲོད་དེ་ནི་ཀླུའི་ཕོ་བྲང་གི་ནང་མཛོད་དང་འབྲེལ་བའི་རིག་པ་བསྟན་ཡོད།